Document ID: 31988R2050

31988R2050
L 185/6
JURNALUL OFÍCIAL AL UNIUNII EUROPENE
REGULAMENTUL (CEE) NR. 2050/88 AL CONSILIULUI
din 24 iunie 1988
de modificare a Regulamentului (CEE) nr. 1883/78 privind normele generale de finanțare a intervențiilor de către Fondul European de Orientare și Garantare Agricolă, secțiunea Garantare
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 729/70 al Consiliului din 21 aprilie 1970 privind finanțarea politicii agricole comune (1), modificat ultima dată de Regulamentul (CEE) nr. 2048/88 (2), în special articolul 3 alineatul 2,
având în vedere propunerea Comisiei (3),
având în vedere avizul Parlamentului European (4),
având în vedere avizul Curții de Conturi (5),
întrucât Regulamentul (CEE) nr. 1883/78 (6), modificat ultima dată de Regulamentul (CEE) nr. 2095/87 (7), a stabilit, printre altele, norme de bază pentru finanțarea măsurilor de intervenție sub formă de depozit public;
întrucât normele privind deprecierea produselor depozitate, prevăzute în articolele 7 și 8 din regulamentul menționat anterior, trebuie să fie adaptate la noile linii directoare privind finanțarea cheltuielilor agricole, care apar în concluziile Consiliului European din 11 și 12 februarie 1988, conform cărora situația stocurilor trebuie să se normalizeze până în 1992;
întrucât, începând cu exercițiul contabil 1989, valoarea produselor agricole cumpărate în regim de intervenție publică ar trebui, în general, să se deprecieze direct la cumpărarea produselor în cauză;
întrucât este oportun ca, în decursul intervalului 1989 - 1992, să se efectueze deprecieri extraordinare în funcție de creditele alocate în acest scop bugetelor comunitare respective;
întrucât, dat fiind faptul că nivelul stocurilor de intervenție nu a scăzut încă substanțial, dispozițiile prevăzute în Regulamentul (CEE) nr. 1334/86 (8) de autorizare a Comisiei de a reduce rata uniformă a dobânzii, precum și sumele forfetare uniforme care se utilizează la calcularea costurilor depozitării publice, trebuie să se prelungească până în 1992,
ADOPTĂ PREZENTUL REGULAMENT:
Articolul 1
Regulamentul (CEE) nr. 1883/78 se modifică după cum urmează:
1.
La articolul 5, al doilea paragraf se înlocuiește cu următorul text:
„Prin derogare de la primul paragraf, Comisia este autorizată, pentru exercițiile contabile 1989 - 1992, să fixeze rata uniformă a dobânzii la un nivel mai mic decât nivelul reprezentativ al acesteia. Dacă rata dobânzii suportată de un stat membru este mai mică decât rata fixată, Comisia poate stabili rata uniformă a dobânzii pentru statul membru în cauză la nivelul respectiv mai mic.”
2.
La articolul 6, al doilea paragraf se înlocuiește cu următorul text:
„Prin derogare de la primul paragraf, Comisia este autorizată, pentru exercițiile financiare 1989 - 1992, să fixeze sumele forfetare uniforme la un nivel care reprezintă trei pătrimi din sumele forfetare uniforme fixate pe baza normală.”
3.
Articolele 7 și 8 se înlocuiesc cu următorul text:
„Articolul 7
În conturile anuale prevăzute în articolul 4 alineatul 1, cantitățile de produse din stoc și care trebuie reportate în exercițiul următor se evaluează, de regulă, la valoarea lor contabilă. Modalitățile de fixare a prețurilor pentru cantitățile care trebuie reportate în exercițiul contabil următor se determină, pentru fiecare produs, pe baza valorilor contabile constatate de organismele de intervenție, conform procedurii prevăzute în articolul 13 din Regulamentul (CEE) nr. 729/70.
Articolul 8
(1) Dacă, pentru un produs dat, prețul de vânzare estimat pentru produsele depozitate în regim de intervenție publică este mai mic decât prețul de cumpărare al produsului în cauză, se aplică un procent de depreciere în momentul cumpărării produsului. Acest procent se stabilește pentru fiecare produs conform procedurii prevăzute în articolul 13 din Regulamentul (CEE) nr. 729/70, înainte de începerea fiecărui exercițiu contabil.
(2) Procentul de depreciere este cel mult egal cu diferența dintre prețul de cumpărare și prețul estimat de comercializare al produsului în cauză.
(3) Comisia poate limita deprecierea în momentul cumpărării la o fracțiune din procentul calculat în conformitate cu alineatul 2. Fracțiunea în cauză nu poate fi mai mică de 70 % din deprecierea stabilită conform dispozițiilor prevăzute în alineatul 1.
În acest caz, Comisia efectuează o a doua depreciere la sfârșitul exercițiului contabil, conform metodei indicate în alineatul 5.
(4) În intervalul 1989 - 1992, se efectuează deprecieri extraordinare la începutul fiecărui exercițiu, în funcție de creditele prevăzute în bugetele comunitare respective, astfel încât să se normalizeze situația stocurilor până în 1992.
(5) În cazul deprecierilor prevăzute în alineatul 3 al doilea paragraf și în alineatul 4, Comisia decide, conform procedurii prevăzute în articolul 13 din Regulamentul (CEE) nr. 729/70, cu privire la sumele globale ale deprecierii pentru fiecare produs și pentru fiecare stat membru în parte.”
Articolul 2
Prezentul regulament intră în vigoare în ziua următoare publicării în Jurnalul Oficial al Comunităților Europene.
Se aplică de la 1 octombrie 1988.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 24 iunie 1988.

Labels: 3
2
15